Da Tenskwatawa is mit da Zeit imma militanta woan. Ea hod imma mea Ohänga griagt, ned nua vo de Shawnee sondan aa vo ondan Indiana-Vejkan. Es is imma wieda zu Iwagriffn auf weiße Siedla kema. Da spodare US-amerikanische President William Henry Harrison hod Truppm higfiat. In Obwesnheit vo seim Bruada Tecumseh, am politisch-militearischn Indianafiara, hod da Tenskwatawa de Vision ghobt, dass de Indiana unvawundboa waradn und gegn de Weißen gwinna dadatn. Deswegn hod a de Indiana vo Teppecanoe in a aussichtslose militearische Konfrontation gegn a reguleare Armeeeinheit gfiat. In da Schlocht vo Tippecanoe san de Indiana in nua zwoa Stundn niadagmetzlt woan. Prophetstown hod da Harrison niadabrenna lossn.